ทอท.เผยยังไม่มีสายการบินใดยกเลิกเที่ยวบิน
สุวรรณภูมิตรวจสนามบินเข้ม สร้างความมั่นใจคนเดินทาง
16 มี.ค. 2553

สุวรรณภูมิตรวจสนามบินเข้ม สร้างความมั่นใจคนเดินทาง
นายนิรันดร์ ธีรนาทสิน ผู้อำนวยการท่าอากาศยานสุวรรณภูมิ(ทสภ.) บริษัทท่าอากาศยานไทย (ทอท.) เปิดเผยว่า ขณะนี้ ทสภ. ยังคงเข้มงวดในมาตรการรักษาความปลอดภัยระดับ 3 โดยจะมีเจ้าหน้าที่รักษาความปลอดภัย คอยตรวจตราและสุ่มตรวจผู้โดยสารและสัมภาระ ณ บริเวณประตูทางเข้าอาคารผู้โดยสาร และที่บริเวณจุดตรวจค้นเจ้าหน้าที่จะสุ่มตรวจผู้โดยสารและสัมภาระ 1 ต่อ 10 จึงขอความร่วมมือจากผู้โดยสาร อย่างไรก็ตาม มาตรการนี้อาจทำให้เกิดความล่าช้าแก่ผู้โดยสาร จึงต้องขอให้ประชาชนเข้าใจด้วย
อย่างไรก็ตาม จากสถานการณ์การชุมนุมทางการเมืองในขณะนี้ อาจทำให้ผู้โดยสารที่จะใช้บริการทสภ. เกิดความกังวลเกี่ยวกับเที่ยวบินว่าจะยกเลิกหรือไม่ นั้น ขณะนี้ ทสภ. ยังคงให้บริการตามปกติ โดยที่การชุมนุมทางการเมืองยังไม่ส่งผลกระทบต่อจำนวนผู้โดยสารและเที่ยวบินที่ให้บริการ ณ ท่าอากาศยานสุวรรณภูมิ ซึ่งตั้งแต่วันที่ 12 มี.ค.-16 มี.ค. ยังไม่มีสายการบินใดยกเลิกเที่ยวบิน